DA Den Europæiske Unions Tidende C 101/28

Den belgiske nationale procedure med henblik på tildeling af begrænsede trafikrettigheder

2011/C 101/08

I overensstemmelse med artikel 6 i forordning (EF) nr. 847/2004 om forhandling og gennemførelse af luftfartsaftaler mellem medlemsstaterne og tredjelande offentliggør Europa-Kommissionen følgende nationale procedure med henblik på fordeling blandt de EF-luftfartsselskaber, som kan komme i betragtning hertil, af trafikrettigheder, der som følge af luftfartsaftaler med tredjelande er begrænsede.

KONGERIGET BELGIEN

DET FØDERALE MINISTERIUM FOR MOBILITET OG TRANSPORT

LUFTTRANSPORT

Kongelig anordning om udpegning af EF-luftfartsselskaber og tildeling af trafikrettigheder med henblik på ruteflyvning mellem Belgien og lande uden for EU

ALBERT II, belgiernes konge,

som hilser alle nuværende og kommende undersåtter,

under henvisning til forordning (EF) nr. 847/2004 af 29. april 2004 om forhandling og gennemførelse af luftfartsaftaler mellem medlemsstaterne og tredjelande

under henvisning til lov af 27. juni 1937 om ændring af lov af 16. november 1919 om regulering af luftfarten, særlig artikel 5, §2, der er indføjet ved lov af 2. januar 2001

under henvisning til lov af 3. maj 1999 om ruteflyvningsluftfartsselskaber

under henvisning til de regionale parlamenters deltagelse i udarbejdelsen af denne anordning

under henvisning til udtalelse nr. 47.574/4, der er afgivet af Conseil d’Etat den 6. januar 2010, i henhold til artikel 84, §1, 1. punktum, 1o, i lovene om Conseil d’Etat, der blev samordnet den 12. januar 1973

forslaget er forelagt af vor premierminister og statssekretær med ansvar for mobilitet

HAR BESTEMT OG FASTSÆTTER:

Artikel 1

Ved denne anordning fastsættes bestemmelser for udpegning af EF-luftfartsselskaber og tildeling af trafikrettigheder med henblik på ruteflyvning mellem Belgien og andre lande end EU-lande.

Artikel 2

I denne anordning forstås ved:

1) »EF-luftfartsselskab«: ethvert luftfartsselskab, der er indehaver af en gyldig licens udstedt i overensstemmelse med Europa-Parlamentets og Rådets forordning (EF) nr. 1008/2008 af 24. september 2008 om fælles regler for driften af lufttrafiktjenester i Fællesskabet

2) »trafikrettighed«: et luftfartsselskabs ret til mod vederlag at transportere passagerer, gods og/eller post samlet eller adskilt på en bestemt luftrute

3) »generaldirektør«: generaldirektøren for generaldirektoratet for lufttransport (Directeur général de la Direction générale Transport aérien)

4) »Direction générale Transport aérien«: direktoratet med ansvar for lufttransport under det føderale ministerium for mobilitet og transport

5) »ruteflyvning«: en række, offentligt tilgængelige flyvninger, hvorved passagerer, gods og/eller post samlet eller adskilt transporteres mod vederlag. Denne række flyvninger udøves:

6) »bilateral lufttrafikaftale«: lufttrafikaftale, der er indgået mellem Belgien og et land uden for EU, og enhver anden lufttrafikaftale mellem EU og et land uden for EU.

7) »udpegning«: en rettighed, der tildeles et luftfartsselskab til at udøve ruteflyvning i henhold til en bilateral lufttrafikaftale. Denne udpegning kan tildeles et enkelt luftfartsselskab alene eller til flere luftfartsselskaber efter bestemmelserne i den pågældende bilaterale lufttrafikaftale.

8) »adgangsmulighed«: mulighed ifølge en bilateral lufttrafikaftales bestemmelser for at blive udpeget og/eller drive det ønskede antal flyvninger på en nærmere bestemt rute.

9) »minister«: den for luftfarten ansvarlige minister.

10) »IATA-sæson«: sommer- eller vintersæson, jf. Den Internationale Luftfartssammenslutning (IATA).

Artikel 3

Denne anordning og tidsplanen for de bilaterale forhandlinger om lufttrafikaftaler mellem Belgien og lande uden for EU offentliggøres på det føderale ministerium for mobilitet og transports websted. Yderligere oplysninger om lufttrafikaftaler, trafikrettigheder og udpegning fås ved henvendelse til Direction générale Transport aérien.

Artikel 4

1. Det er udelukkende EF-luftfartsselskaber, som er etableret i Belgien i overensstemmelse med fællesskabsretten, der kan komme i betragtning til udpegning og tildeling af trafikrettigheder.

Luftfartsselskabet ansøger herom med anbefalet brev stilet til generaldirektøren på et af Belgiens nationale sprog eller på engelsk.

Sammen med ansøgningen indsendes et dossier, som indeholder:

1) luftfartsselskabets licens og AOC, medmindre disse dokumenter er udstedt af Belgien

2) forsikringsbeviset

3) dokumentation for, at EF-luftfartsselskabet er etableret i Belgien i overensstemmelse med fællesskabslovgivningen

4) dokumentation for luftfartsselskabets operationelle og finansielle kapacitet i overensstemmelse med Europa-Parlamentets og Rådets forordning (EF) nr. 1008/2008 af 24. september 2008 om fælles regler for driften af lufttrafiktjenester i Fællesskabet

5) samt følgende oplysninger om den påtænkte ruteflyvning: a) den påtænkte luftrute (rute, antal ugentlige flyvninger, fartplaner, mellemlandinger, flyves der kun en del af året) b) transporttypen (gods, passagerer, post) c) passagertrafikken (trafikprognoser, kundesegmentering og de væsentligste, faktiske afrejse- og ankomststeder) d) luftfartøjstypen, dettes konfigurering i forskellige klasser og dets kapacitet e) datoen, hvor driften forventes påbegyndt, den forventede varighed og oplysninger om ansøgerens eventuelle tidligere drift af den pågældende luftrute f) oplysninger om markedets størrelse og navnlig i givet fald om den allerede udbudte kapacitet eller den kapacitet, der må forventes på kort sigt, på denne luftrute g) nærmere oplysninger om, hvordan de foreslåede flyvninger vil blive udøvet: i) anvendte luftfartøjer, som er opført på det ansøgende luftfartsselskabs AOC ii) anvendelse af code sharing med et andet luftfartsselskab (fra EU eller fra tredjelande) iii) leje af luftfartøj eller af luftfartøjskapacitet iv) alle øvrige former for samarbejde med et eller flere luftfartsselskaber h) hvordan udbydes og markedsføres flyvningerne (foreslåede billetpriser, offentlighedens adgang til flyvningerne, distributionskanaler) i) støjklasser og andre miljøkarakteristika for de luftfartøjer, der påtænkes anvendt

6) indvilger ansøgeren eventuelt i under ekstraordinære omstændigheder at stille den nødvendige kapacitet til rådighed for at opfylde Belgiens nationale eller internationale behov.

2. Som undtagelse fra §1, 3. punktum, vil et EF-luftfartsselskab, der ved nærværende anordnings ikrafttræden allerede havde forelagt et dossier med alle de i §1, 3. punktum, punkt 1o til 4o, nævnte oplysninger, kun skulle vedlægge de oplysninger, der er omhandlet i §1, 3. punktum, punkt 5o og, i givet fald, ændringer af oplysningerne i §1, 3. punktum, punkt 1o til 4o.

Artikel 5

Generaldirektøren tager alene de ansøgninger i betragtning, som opfylder artikel 4, og de offentliggøres på det føderale ministerium for mobilitet og transports websted.

I forbindelse med behandlingen af en ansøgning kan generaldirektøren til enhver tid:

1) anmode EF-luftfartsselskabet om yderligere oplysninger og/eller

2) tilrettelægge høringer, hvortil alle ansøgere indbydes.

Artikel 6

Alle EF-luftfartsselskaber udpeges automatisk og/eller får automatisk tildelt trafikrettigheder af ministeren i de tilfælde, hvor den bilaterale lufttrafikaftale mellem Belgien og det pågældende tredjeland ikke begrænser:

1) antallet af EF-luftfartsselskaber, som kan udpeges,

2) og ej heller antallet af flyvninger på de pågældende ruter.

Hvert luftfartsselskab underrettes om denne tildeling.

Artikel 7

Hvis de bilaterale lufttrafikaftaler begrænser:

1) antallet af EF-luftfartsselskaber, som kan udpeges, eller

2) antallet af flyvninger på de pågældende ruter,

behandles ansøgningen indledningsvis i forhold til adgangsmulighederne for udpegning og/eller til de trafikrettigheder, der ansøges om.

Artikel 8

Hvis der ikke længere findes adgangsmuligheder, som giver det ansøgende luftfartsselskab mulighed for at udøve ruteflyvning på de pågældende ruter, underrettes selskabet herom med anbefalet brev senest 15 hverdage efter modtagelsen af ansøgningen. Underretningen offentliggøres ligeledes på det føderale ministerium for mobilitet og transports websted.

Findes der tilstrækkelige adgangsmuligheder, således at ansøgeren har mulighed for at udøve ruteflyvning på de pågældende ruter, underretter generaldirektøren selskabet herom senest 15 hverdage derefter skriftligt og via det føderale ministerium for mobilitet og transports websted.

EF-luftfartsselskaber, der er etableret i Belgien, informeres skriftligt om, at de har 15 hverdage fra datoen for den i 2. punktum nævnte underretning til at tilkendegive deres interesse for at blive udpeget og/eller få tildelt trafikrettigheder.

De konkurrerende ansøgninger offentliggøres på det føderale ministerium for mobilitet og transports websted.

Artikel 9

Findes der ingen konkurrerende ansøgninger, eller hvis det er muligt at imødekomme alle ansøgninger, godkender ministeren ansøgningen eller ansøgningerne og meddeler sin afgørelse senest 15 hverdage derefter med anbefalet brev og ved offentliggørelse på det føderale ministerium for mobilitet og transports websted.

Artikel 10

Når flere EF-luftfartselskaber tilkendegiver deres interesse og anmoder om udpegning eller tildeling af trafikrettigheder på en nærmere bestemt rute, og det ikke er muligt at imødekomme alle ansøgninger, behandles de konkurrerende ansøgninger af generaldirektøren på grundlag af det samlede ansøgningsmateriale, jf. artikel 4.

Senest 30 hverdage derefter tilsender generaldirektøren pr. anbefalet brev de konkurrerende ansøgere et udkast til afgørelse om tildeling af trafikrettigheder og/eller udpegning. Afsendelsesdatoen for dette udkast til afgørelse offentliggøres på det føderale ministerium for mobilitet og transports websted.

EF-luftfartsselskaber, der har ansøgt, kan pr. anbefalet brev meddele deres bemærkninger til generaldirektøren senest ti hverdage regnet fra den dato, hvor udkastet til afgørelse er afsendt:

1) hvis der afgives bemærkninger, træffer ministeren senest 15 dage efter modtagelsen af disse bemærkninger en endelig afgørelse om tildeling af trafikrettigheder og/eller udpegning, og denne meddeles ansøgerne pr. anbefalet brev og offentliggøres på det føderale ministerium for mobilitet og transports websted

2) afgives der ingen bemærkninger, vedtager ministeren endeligt udkastet til afgørelse om tildeling af trafikrettigheder og/eller udpegning, og denne meddeles ansøgeren eller ansøgerne med anbefalet brev og offentliggøres på det føderale ministerium for mobilitet og transports websted.

Artikel 11

De førnævnte ansøgninger behandles på en gennemsigtig og ikke-diskriminerende måde.

I alle afgørelser eller udkast til afgørelser om tildeling af trafikrettigheder og/eller udpegning vil der blive taget ligeligt hensyn til følgende:

1) EF-luftfartsselskabets oplysninger, jf. artikel 4

2) de tilbudte garantier vedrørende driftens kontinuitet, og hvordan den indgår i en sammenhængende forretningsplan

3) den optimale udnyttelse af de begrænsede trafikrettigheder

4) den prioritet, som tillægges et EF-luftfartsselskab, der benytter sine luftfartøjer (egne eller lejede) frem for flyvninger, hvor EF-luftfartsselskabet med code sharing blot forhandler flyvninger, som udøves af et andet luftfartsselskab

5) samtlige brugerkategoriers interesser

6) lettes adgangen til nye ruter, markeder og regioner i form af nye ruter eller afgang fra eller ankomst til forskellige belgiske lufthavne

7) bidraget til at skabe et tilfredsstillende konkurrenceniveau

8) eventuelle gunstige virkninger af driften for den direkte eller indirekte beskæftigelse i luftfartssektoren

9) subsidiært hvis et EF-luftfartsselskab gennem længere tid aktivt og vedholdende har udtrykt ønske om at opnå de trafikrettigheder, der er genstand for selskabets ansøgning.

Ministeren præciserer kriterierne i ovenstående punkter med henblik på at garantere, at de er objektive og gennemsigtige.

Artikel 12

Et EF-luftfartselskab, der opnår en udpegning og/eller trafikrettigheder inden for rammerne af en bilateral lufttrafikaftale mellem Belgien og et land uden for EU, pålægges at:

1) påbegynde driften af den pågældende luftrute senest ved udgangen af den IATA-sæson, som følger den sæson, hvori afgørelsen om udpegning og/eller tildelingen af trafikrettigheder blev meddelt

2) udøve den pågældende ruteflyvning i henhold til det i artikel 4 nævnte dosser. Afvigelser mellem det oprindelige projekt og den faktiske drift må ikke være af en størrelsesorden, som kunne føre til, at et andet luftfartsselskab ville have været udvalgt i forbindelse med den oprindelige tildeling

3) overholde eventuelle betingelser, som fastsættes af generaldirektøren, afgørelser og tilladelser, som fastsættes af luftfartsmyndighederne i de tredjelande, der berøres af udøvelsen af den pågældende ruteflyvning og alle relevante internationale regler

4) øjeblikkeligt underrette generaldirektøren, hvis beflyvningen af de pågældende ruter indstilles eller afbrydes. Varer denne afbrydelse mere end to sæsoner, tilbagekaldes tildelingen af trafikrettigheder og/eller udpegning automatisk ved udløbet af denne anden sæson, medmindre EF-luftfartsselskabet kan gøre ekstraordinære forhold gældende, som det ikke er herre over.

Direction générale Transport aérien kontrollerer, at de i 1. punktum nævnte forpligtelser efterleves.

Artikel 13

Udpegningen og/eller tildelingen af trafikrettigheder er personlig og kan ikke overdrages. Den gælder for en tidsubegrænset periode, medmindre afgørelsen tilbagekaldes.

Artikel 14

Efterlever et luftfartsselskab ikke de i artikel 12, §1, nævnte forpligtelser, eller bringer det luftfartssikkerheden i alvorlig fare, kan ministeren suspendere eller tilbagekalde afgørelsen om udpegning og/eller tildeling af trafikrettigheder.

Artikel 15

1. Alle EF-luftfartsselskaber, der er etableret i Belgien i henhold til fællesskabsretten, har ret til at gøre indsigelse mod et andet luftfartsselskabs udnyttelse af trafikrettigheder på en nærmere bestemt rute og tilbyde sig som kandidat til at gøre bedre brug af rettighederne.

Til dette formål forelægger luftfartsselskabet generaldirektøren et behørigt underbygget dossier, som kan konsulteres af det luftfartsselskab, hvis udnyttelse af trafikrettighederne, der gøres indsigelse mod.

Retten til at gøre indsigelse kan dog først benyttes, efter at driften med baggrund i den oprindelige tildeling er gennemført i to år.

2. I dette tilfælde undersøger ministeren på ny den oprindelige tildeling, og hvordan denne er udnyttet, ud fra dossieret og eventuelle høringer og træffer afgørelse om:

1) ikke at tage anmodningen til følge

2) eller at iværksætte en ny tildelingsprocedure.

Men hvis EF-luftfartsselskabet ikke udnytter sine trafikrettigheder som minimum via en samarbejdsordning med et andet luftfartsselskab uden at benytte egne luftfartøjer, undersøger ministeren hurtigst muligt på ny den oprindelige tildeling, hvis et konkurrerende luftfartsselskab formelt ansøger om at udnytte de pågældende ruter med sine egne luftfartøjer.

Den eventuelle ændring af de samlede eller en del af trafikrettighederne og/eller udpegningen får først virkning den første dag i den anden IATA-sæson, som følger efter den sæson, hvor afgørelsen blev truffet.

Artikel 16

Af hensyn til en korrekt evaluering af EF-luftfartsselskabers markeder, forbindelser og ansøgninger forelægger sidstnævnte regelmæssigt Direction générale Transport aérien statistikker over den drift, de har fået tildelt.

Ministeren fastlægger, med hvilket detailniveau og hyppighed disse statistikker skal forelægges.

Artikel 17

1. De trafikrettigheder, som er tildelt for en bestemt rute før denne anordnings ikrafttræden, og som allerede var begrænset eller er blevet begrænset, kan gøres til genstand for en indsigelsesprocedure som omhandlet i artikel 15.

Direction générale Transport aérien bestræber sig i så fald på at finde en løsning, inden en procedure indledes, ved at genforhandle de begrænsede trafikrettigheder i den lufttrafikaftale, der er indgået med det berørte tredjeland.

2. Den i §1 omhandlede procedure anvendes også i forbindelse med udpegning.

Artikel 18

Lov af 3. maj 1999 om ruteflyvningsluftfartsselskaber ophæves.

Artikel 19

Denne anordning træder i kraft to måneder efter dens offentliggørelse i den belgiske statstidende.

Artikel 20

Ansvaret for gennemførelsen af denne anordning ligger hos den for luftfarten ansvarlige minister.